Ana Mª Montero i María Cerdán, treballadores socials de l’Ajuntament de Burjassot, homenatjades pel seu treball voluntari amb els afectats per la DANA
2025-07-24

La societat valenciana es va bolcar, ara fa sis mesos, amb les persones afectades per la DANA del 29 d’octubre brindant la seua ajuda desinteressada a qui més ho necessitava en eixos moments d’incertesa i necessitat. Entre les persones que van ajudar, de manera voluntària i sempre amb un somriure dibuixat en les seues cares, estan Ana Mª Montero i María Cerdán, dos Treballadores Socials d’Atenció Primària Bàsica de l’Ajuntament de Burjassot que van estar al peu del canó quan més es necessitava.

Per a agrair el gran esforç que van fer i la seua col·laboració constant i altruista, Ana i María han assistit a l’acte que va organitzar el Col·legi Professional de Treball Social, on es va donar reconeixement a les treballadores socials que havien acudit, a través del Col·legi, com a voluntàries els caps de setmana, a treballar en els municipis afectats per la Dana. Més de 900 alertades i 440 treballadores mobilitzades, “un únic cor, el de les treballadores socials el batec de les quals va ressonar als carrers de les poblacions afectades durant l’emergència; un gran cor que és la suma de molts cors que es van unir a través de la labor del Col·legi Oficial de Treball Social de València”.

Per a l’Ajuntament de Burjassot, comptar amb professionals tan implicats a ajudar a les persones que HO necessiten és un orgull i, d’igual manera que la resta d’estaments, feliciten tant a Ana com a María per la seua labor en uns dies molt complicats per a la societat valenciana, “és un orgull per a la professió i per al Departament de Serveis Socials este reconeixement”, han assenyalat fonts municipals.

DEn l’acte de reconeiximent, va ser present Óscar Cebolla Bueno, l’artista que ha fet la il·lustració d’agraïment i que els va ser entregada a totes i tots els presents; il·lustració que acompanya esta informació i que representa a una treballadora social, a un avi i al seu net i que transmet, tal com assenyala l’artista, com la força del treball social és capaç de portar la pau i la normalitat a la població més vulnerable amb els gestos més senzills, en este cas, el lliurament d’un xicotet vaixell de paper al xiquet.